

Európska únia

Európsky fond

regionálneho

rozvoja

**Metodický pokyn CKO č. 31**

**verzia 2**

**Programové obdobie 2014 – 2020**

|  |  |
| --- | --- |
| **Vec:** | k používaniu systému ARACHNE |
| **Určené pre:** | CKO  Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  OCKÚ OLAF  Úrad vládneho auditu  Protimonopolný úrad SR |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 0 |
| **Dátum vydania:** | 17.04.2019 |
| **Dátum účinnosti:** | 30.04.2019 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 2](#_Toc6304600)

[2 Spôsoby vykonania analýzy údajov a jej použitie 3](#_Toc6304601)

[3 Podpora pri využívaní systému ARACHNE 4](#_Toc6304602)

[4 Všeobecné zásady na používanie systému ARACHNE v procese riadenia EŠIF 4](#_Toc6304603)

[5 Minimálne povinné využitie systému ARACHNE v Systéme riadenia EŠIF 8](#_Toc6304604)

[5.1 Úvodné ustanovenie 8](#_Toc6304605)

[5.2 Princíp hodnotenia 8](#_Toc6304606)

[5.3 Schvaľovací proces – administratívne overenie 10](#_Toc6304607)

[5.4 Finančná kontrola verejného obstarávania 11](#_Toc6304608)

[5.5 Administratívna finančná kontrola ŽoP /Finančná kontrola na mieste 12](#_Toc6304609)

1 Úvod

1. Systém ARACHNE je nástroj hodnotenia rizík, vyvinutý Európskou komisiou (DG EMPL a DG REGIO).
2. V zmysle článku 125 všeobecného nariadenia, riadiaci orgán zavedie účinné a primerané opatrenia proti podvodom pri zohľadnení identifikovaných rizík. S cieľom splniť túto povinnosť Európska komisia vytvorila a členským štátom umožnila využívanie systému ARACHNE.
3. Systém ARACHNE je špecifický nástroj na hĺbkovú analýzu údajov s cieľom určiť projekty v rámci EŠIF náchylné na riziká podvodu, konflikt záujmov a nezrovnalosti   
   a zároveň nástroj, ktorý môže zvýšiť efektívnosť výberu a riadenia projektov, auditu a ďalej posilniť zisťovanie a odhaľovanie podvodov a predchádzanie podvodom.
4. Detailné informácie o spôsobe využívania systému ARACHNE a jeho jednotlivých funkcionalitách sú podrobne rozpísané v používateľskej príručke systému ARACHNE. RO pri využívaní systému ARACHNE postupuje v súlade s týmto metodickým pokynom, pričom práca v prostredí systému ARACHNE sa riadi používateľskou príručkou systému ARACHNE, ktorú vydáva EK a je dostupná priamo v systéme ARACHNE.
5. Subjekty oprávnené na prístup do systému ARACHNE ako aj pravidlá a zásady používania systému ARACHNE definovala EK vo svojej dokumentácii k systému ARACHNE. Ide najmä o dokumenty: „Charta k zavedeniu a používaniu nástroja ARACHNE pri overovaní zo strany riadiaceho orgánu“ a „ARACHNE – Frequently Asked Questions“[[1]](#footnote-2).
6. V podmienkach SR je zoznam subjektov oprávnených na využívanie systému ARACHNE definovaný v Usmernení CKO č. 4 k riadeniu prístupov do ARACHNE v podmienkach SR, ktoré upravuje aj politiku správy prístupov do systému ARACHNE na národnej úrovni – definuje úrovne prístupov, spôsob ich zriaďovania a kontroly.
7. V metodickom pokyne sú používané skratky a pojmy, zavedené v Systéme riadenia európskych štrukturálnych a investičných fondov, pokiaľ nie je v texte uvedené výslovne inak.
8. Ustanovenia, ktoré sa v tomto metodickom pokyne vzťahujú na RO, sa rovnako aplikujú aj na SO v rozsahu, v akom bol naňho delegovaný výkon činností RO.

2 Spôsoby vykonania analýzy údajov a jej použitie

1. Systém ARACHNE obsahuje dva druhy údajov:

* kvantitatívne/numerické zobrazované v tabuliach/dashboards prostredníctvom celkového hodnotenia/overall score.
* kvalitatívne/faktografické údaje v rámci funkcionalít objektov/entities a vzťahov /relations;

1. **Analýzu údajov** obsiahnutých v systéme ARACHNE **možno vykonať dvomi základnými spôsobmi: kvantitatívne a kvalitatívne.**
2. **Kvantitatívne** možno posudzovať údaje zobrazované v tabuliach/dashboards projektov, zmlúv, dodávateľov a prijímateľov[[2]](#footnote-3). Pri každej položke tabule je zobrazená informácia o  rizikových ukazovateľoch v dvoch formách: kvantitatívny (numerický) údaj o hodnote rizikového ukazovateľa a vizuálne zobrazenie rizikovosti (v rozpätí od zelenej farby – bez rizika, až do červenej farby - najvyššie riziko). Celkové hodnotenie sa pohybuje v rozmedzí 0 až po preddefinovanú maximálnu hodnotu, ktorá predstavuje najvyššiu úroveň rizika[[3]](#footnote-4).

Analýza na úrovni hodnôt individuálnych rizík a kategorizovaných rizík zobrazovaných v tabuliach/dashboards však nie je dostatočná na komplexné preskúmanie informácií, ktoré systém ponúka o konkrétnej overovanej skutočnosti. Informácie prezentované v tabuli/dashboard numerickými hodnotami a vizuálne zobrazeným rizikom sú kombináciou vstupných údajov, ktoré nemusia zachytiť všetky aspekty overovanej skutočnosti.

Vzhľadom na funkčnosť systému ARACHNE nie je možné posudzovať overované skutočnosti len na základe kvantitatívnych hodnôt rizika, ale je nevyhnutné na základe kvantitatívnej analýzy vykonanej na rizikových ukazovateľoch, vykonať aj kvalitatívnu analýzu, a to buď využitím systému ARACHNE, alebo overením zisťovaných skutočností z iných oficiálnych zdrojov.

1. **Kvalitatívne** možno posudzovať predovšetkým údaje zobrazované v systéme ARACHNE v objektoch/entities a vzťahoch/relations. Kvalitatívne možno posúdiť aj vybrané údaje, ktoré vstupujú do hodnôt rizikových ukazovateľov zobrazovaných v tabuliach/dashboards.

Analýza na úrovni údajov z objektov/entities a vzťahov/relations je individuálna subjektívna činnosť subjektu, ktorý analýzu vykonáva. Systém ponúka veľké množstvo informácií, ich kombinácií, prepojení, väzieb a úrovní detailov, takže záleží od subjektívnej kapacity (odbornej, technickej, analytickej) analyzujúceho subjektu, aký rozsah informácií a úrovní detailov zohľadní pri vykonaní analýzy. Výsledky analýzy môžu byť použité ako vstupy do štandardnej analýzy rizík jednotlivých RO.

3 Podpora pri využívaní systému ARACHNE

1. Podpora používateľom je poskytovaná na troch úrovniach. Prvú úroveň predstavuje podpora lokálneho administrátora ARACHNE na RO, druhú úroveň predstavuje podpora zo strany národného administrátora ARACHNE ako centrálneho kontaktného bodu na CKO, tretiu úroveň predstavuje podpora zo strany EK. Komunikácia s EK vo veci technických problémov alebo odborných otázok súvisiacich s prácou v systéme ARACHNE prebieha výlučne prostredníctvom národného administrátora ARACHNE - centrálny kontaktný bod na CKO.
2. V prípade technických problémov alebo odborno-metodických otázok súvisiacich s prácou v systéme ARACHNE sa používateľ obráti na lokálneho administrátora ARACHNE na RO. Lokálny administrátor ARACHNE na RO v prípade, že problém nie je možné vyriešiť na jeho úrovni, kontaktuje národného administrátora ARACHNE - centrálny kontaktný bod na CKO.
3. Požiadavku na podporu národného administrátora ARACHNE - centrálny kontaktný bod na CKO zasiela lokálny administrátor ARACHNE na RO na e-mailovú adresu [**arachne@vicepremier.gov.sk**](mailto:arachne@vicepremier.gov.sk). Každá požiadavka musí obsahovať meno a kontakt na používateľa, ako aj stručný, výstižný a jasný popis problému. Národný administrátor ARACHNE - centrálny kontaktný bod na CKO rieši výlučne požiadavky súvisiace s povinným využívaním systému ARACHNE tak, ako je definované v tomto metodickom pokyne.
4. Národný administrátor ARACHNE - centrálny kontaktný bod na CKO zašle vyjadrenie k požiadavke na podporu najneskôr do 7 pracovných dní od jej prijatia. V prípade, že požiadavku nie je možné vyriešiť na úrovni národného administrátora ARACHNE -centrálny kontaktný bod na CKO, zasiela sa požiadavka na riešenie administrátorovi ARACHNE na EK. V takom prípade národný administrátor ARACHNE - centrálny kontaktný bod na CKO zašle lokálnemu administrátorovi ARACHNE na RO informáciu o zaslaní požiadavky na EK. Lehota uvedená v prvej vete sa predlžuje o čas potrebný na vyriešenie požiadavky zo strany EK.

4 Všeobecné zásady na používanie systému ARACHNE v procese riadenia EŠIF

1. **Základnou a nevyhnutnou** podmienkou na využitie údajov ARACHNE je dôkladná znalosť práce so systémom ARACHNE a riadenie sa používateľskou príručkou ARACHNE zo strany príslušných zamestnancov subjektov zapojených do Systému riadenia EŠIF. **Nevyhnutným predpokladom na správne zhodnotenie informácií** obsiahnutých, prípadne vygenerovaných systémom ARACHNE, je **podrobná znalosť funkcionalít** systému ARACHNE, kombinácií jednotlivých vyhľadávacích kritérií, ako aj **kvalifikácia používateľov**.
2. **Prístup do systému** ARACHNE by mali mať všetci relevantní zamestnanci, ktorí sa zúčastňujú na vybraných procesoch implementácie EŠIF. Rozhodovanie o tom, ktorí zamestnanci RO majú mať prístup do systému ARACHNE je výlučne v kompetencii RO.
3. Systém ARACHNE slúži ako povinne využívaný **pomocný vyhľadávací nástroj** v ňom obsiahnutých údajov, s cieľom určiť projekty, ktoré by mohli byť potenciálne náchylné na riziká podvodu, konflikt záujmov a nezrovnalosti. Identifikácia konkrétnych pochybení by mala byť výsledkom špecializovaných a cielených detekčných techník, realizovaných kvalifikovanými osobami, pričom jednotlivé zistenia by mali byť overené a verifikované aj s využitím iných relevantných zdrojov informácií.
4. Informácie získané prostredníctvom systému ARACHNE môžu potenciálne indikovať nezrovnalosti v rámci projektov, a preto by mali slúžiť ako podklad na vykonanie ďalších krokov zo strany RO na odstránenie zistených nedostatkov, resp. vykonanie nápravných opatrení.
5. V zmysle Systému riadenia EŠIF je RO povinný využívať analýzu rizík a zároveň zohľadňovať tzv. rizikové indikátory. **Systém ARACHNE je povinne využívaným pomocným nástrojom, ktorý používa RO ako zdroj informácií pri vyhodnocovaní jednotlivých rizikových ukazovateľov.** Identifikácia tzv. rizikových ukazovateľov neznamená sama o sebe dôkaz napr. o porušení hospodárskej súťaže alebo porušení ZVO, či konflikte záujmov, prípadne porušení iných predpisov a pravidiel. Ide však o situácie, ktoré zvyšujú pravdepodobnosť, že mohlo dôjsť k protiprávnemu konaniu.
6. Údaje sa dajú overiť v každej funkcionalite systému ARACHNE samostatne: objekty/entities, vzťahy/relations a zobraziť v tabuliach. **Overenie v každej kategórii je samostatným vyhľadávaním a overovaním údajov – nedá sa overenie v jednej funkcionalite nahradiť overením v inej, ide o samostatné vyhľadávacie a overovacie činnosti, ktoré sa môžu a nemusia dopĺňať a ktoré nemožno nahradiť navzájom**. Napr. pri overovaní údajov v tabuliach/dashboards sa nedajú overiť niektoré aspekty, ktoré ponúka samostatné overenie cez objekty/entities alebo vzťahy/relations. Preto sa nemožno spoliehať len na jeden spôsob overenia (napr. cez tabule/dashboards formou analýzy rizikových ukazovateľov, alebo len cez objekty/entities alebo len cez vzťahy/relations), ale každú overovanú skutočnosť je potrebné preskúmať cez viaceré spôsoby overenia.
7. Práca so systémom ARACHNE je časovo náročná. Predpokladom získania čo najrelevantnejších informácií je vyhľadávanie údajov podľa čo najväčšieho množstva kombinácií funkcií a kritérií, ktoré sa však môžu líšiť v závislosti od skutočnosti, ktorá je predmetom overovania. Zároveň každý prípad overovania je špecifický, a preto získanie relevantných informácií závisí od ľudského faktoru. **Je preto nevyhnutné, aby systém ARACHNE využívali kvalifikované osoby a výsledok kvantitatívneho a kvalitatívneho posúdenia preukázateľne zaznamenali v kontrolnom zozname (Vzor CKO č. 35) aj z dôvodu audit trailu a preukázateľnosti vykonaného overovania pre prípad budúcich kontrol a auditov, keďže riziko sa môže vyvíjať v čase.**
8. **Samotný systém ARACHNE nemôže v plnej miere nahradiť iné formy vstupov do rizikových analýz, resp. samotné rizikové analýzy, ani byť jediným zdrojom overovania jednotlivých informácií. Údaje získané z ARACHNE je RO povinný overiť aj v iných vhodných, relevantných a spoľahlivých zdrojoch.**
9. Zároveň zdôrazňujeme, že **rizikovosť indikovaná na základe upozornení/alerts nemusí byť automaticky relevantná**. Ako príklad možno uviesť vysokú rizikovosť indikovanú upozornením pri spoločnosti, ktorá sa, vzhľadom na svoju špecializáciu, často zúčastňuje ako dodávateľ v rámci mnohých projektov, v skutočnosti však nemuselo dôjsť k porušeniu žiadnej povinnosti v zmysle platných právnych predpisov SR a EÚ (napr. dôjsť ku konfliktu záujmov a pod.). **Preto je nevyhnutné každý prípad posudzovať osobitne a neriadiť sa výhradne indikáciou upozornení/alerts zobrazovaných v tabuliach/dashboards.**
10. Vzhľadom na uvedené fakty RO povinne využíva systém ARACHNE ako jeden z podporných nástrojov kontroly vo fáze:

* konania o  ŽoNFP;
* ex ante alebo ex post kontroly VO;
* administratívnej finančnej kontroly ŽoP/finančnej kontroly na mieste.

1. Spôsob využitia systému ARACHNE je možný kvalitatívnym alebo kvantitatívnym spôsobom. **RO bude povinne využívať kvantitatívny spôsob, a to pre vyššie uvedené fázy a spôsobom uvedeným v kapitole 5**. Samotné vyhodnotené rizikové ukazovatele systému ARACHNE ešte nemusia znamenať skutočné riziko (spojené s projektom, prijímateľom, dodávateľom alebo zmluvou s dodávateľom). Preto sa odporúča preveriť rizikové ukazovatele ešte formou kvalitatívnej analýzy overovaných skutočností v rámci funkcionalít systému ARACHNE: objekty/entities a vzťahy/relations. **Skutočnosti overené v systéme ARACHNE je RO povinný ešte následne overiť z iných dostupných zdrojov, a to tak, že získa presvedčivé dôkazy (napr. z národných databáz - daňový úrad, Sociálna poisťovňa, Obchodný register SR a pod.), keďže systém ARACHNE je len podporným, a teda nie výlučným nástrojom overenia.**
2. Vyvodenie dôsledkov, prípadne prijatie akýchkoľvek sankčných opatrení voči žiadateľom/prijímateľom, založené výhradne na informáciách získaných prostredníctvom ARACHNE, bez ich dodatočnej verifikácie na základe iných zdrojov, alebo výhradne na indikovaných upozorneniach/alerts zobrazených systémom ARACHNE, je v zásadnom rozpore s cieľom ARACHNE. **Závery z overenia cez systém ARACHNE nemôžu mať sankčný, diskvalifikačný či iný obdobný charakter. Sú len podporným nástrojom overenia. Pokiaľ RO rizikový faktor získaný cez ARACHNE nepotvrdí cez iné zdroje, resp. nevie ho potvrdiť iným vierohodným spôsobom, považuje sa riziko za irelevantné. Ak sa však na základe dodatočnej verifikácie a prijatých opatrení potvrdí, že došlo k nesplneniu podmienok na schválenie žiadosti o NFP, podpis zmluvy s dodávateľom, schválenie žiadosti o platbu a pod., uvedené môže mať sankčný, diskvalifikačný, či obdobný charakter. V takomto prípade RO postupuje podľa interných postupov stanovených v jeho riadiacej dokumentácii.**
3. Identifikácia možného porušenia povinnosti, konfliktu záujmov a pod. na základe údajov získaných zo systému ARACHNE **automaticky nezakladá vznik zodpovednosti prijímateľa a určenie sankcií** (napr. vo forme vykonania finančnej opravy, neschválenia ŽoNFP a pod.). Práve naopak, odporúčame využiť systém ARACHNE **v rámci preventívneho pôsobenia**, a to vo fázach, ktoré sú na základe riadenia rizík RO vyhodnotené ako najrizikovejšie, keď je však ešte možné napraviť prípadné pochybenia žiadateľa/prijímateľa a prijať vhodné opatrenia na nápravu týchto nedostatkov. **Ak sa však na základe dodatočnej verifikácie a prijatých opatrení potvrdí, že došlo k porušeniu povinností, konfliktu záujmov a pod., uvedené môže zakladať vznik zodpovednosti prijímateľa a určenie sankcií.**
4. Zamestnanec RO, ktorý využíva systém ARACHNE na overenie skutočností vo vybraných procesoch riadenia EŠIF, pri zistení faktov, ktoré sú v rozpore so Systémom riadenia EŠIF, príp. v rozpore s inými relevantnými pravidlami a postupmi, ako aj platnou legislatívou, overí zistené skutočnosti aj z iných zdrojov a následne postupuje pri zistení nezrovnalostí v zmysle Systému riadenia EŠIF a v súlade s internými postupmi RO.
5. Na základe informácií získaných využitím ARACHNE je RO oprávnený najmä:
6. prizvať ďalšie osoby na vykonanie kontroly projektu (napr. zástupcov OCKÚ OLAF, gestora HP RMŽ a ND, znalcov a expertov);
7. vykonať opakovanú kontrolu vybraných skutočností, prípadne určiť nové osobitné predmety kontroly;
8. vykonať opakovanú finančnú kontrolu na mieste so zameraním na vybrané osobitné predmety kontroly;
9. vykonať preventívne kroky s cieľom eliminovať chyby a nedostatky v návrhoch dokumentácie k VO, a tým znížiť riziko porušenia ZVO;
10. postúpiť dokumentáciu k VO na kontrolu ÚVO, prípadne požiadať o konzultáciu ÚVO k vybranej otázke VO;
11. požiadať o konzultáciu, prípadne uplatniť podnet na PMÚ;
12. oznámiť orgánom činným v trestnom konaní (ďalej aj „OČTK“) skutočnosť, že bol alebo mohol byť spáchaný trestný čin;
13. postupovať v zmysle § 46 ods. 9 až 12 zákona o príspevku z EŠIF;
14. urobiť potrebné kroky v súlade so Systémom riadenia EŠIF v prípade vzniku pochybností o pravdivosti informácií uvedených v ŽoNFP;
15. overiť splnenie podmienok poskytnutia príspevku na mieste.

Pred oslovením vyššie uvedených subjektov sa odporúča verifikácia informácií zistených využitím systému ARACHNE prostredníctvom iných relevantných a spoľahlivých zdrojov.

1. V prípade, ak RO okrem povinného využitia systému ARACHNE, ktoré je definované týmto metodickým pokynom, využije aj ďalšie odporúčané možnosti, ktoré systém ARACHNE poskytuje, RO upraví vo svojich interných postupoch, kedy a ako vo vybraných procesoch Systému riadenia EŠIF má zamestnanec RO využívať aj zdroje overenia v systéme ARACHNE v kombinácii s ďalšími relevantnými zdrojmi overenia a ako postupovať pri zistených nezrovnalostiach.
2. V prípade, ak kvantitatívna analýza preukáže potrebu ďalšieho overovania informácií, CKO odporúča využiť systém ARACHNE a modul správy prípadov (Case management). V prípade, ak sa RO rozhodne využívať správu prípadov (Case management), je povinný jednotlivým zamestnancom RO priradiť príslušné role v zmysle Usmernenia CKO č. 4 k riadeniu prístupov do ARACHNE v podmienkach SR.

5 Minimálne povinné využitie systému ARACHNE v Systéme riadenia EŠIF

5.1 Úvodné ustanovenie

1. Povinné využitie systému ARACHNE v zmysle tejto kapitoly predstavuje nevyhnutné minimum. CKO odporúča RO využívať aj ďalšie funkcionality ARACHNE pri kontrole   
   a riadení projektov, a to najmä projektov, ktoré majú signifikantný prínos k cieľom OP, alebo NFP schválený pre príslušný projekt predstavuje významný podiel na celkovej alokácii OP.

5.2 Princíp hodnotenia

1. RO využitím systému ARACHNE povinne vykoná kvantitatívnu analýzu údajov ŽoNFP/projektu, na základe ktorej zistí celkové hodnotenie v rámci tabúl/ dashboards pre Projekty / Projects, Zmluvy / Contracts, Dodávateľov / Contractor a Prijímateľov / Beneficiary).
2. RO je oprávnený vykonať kvantitatívnu analýzu uplatnením vzorky, pričom RO zadefinuje spôsob stanovenia vzorky vopred vo svojej riadiacej dokumentácii. RO je povinný dodržať pravidlo, že každá tabula/dashboards musí byť predmetom kvantitatívnej analýzy minimálne 1x počas trvania realizácie projektu.
3. Povinnosť vykonať kvantitatívnu analýzu údajov a zistiť celkové hodnotenie pre jednotlivé tabula/dashboards v rámci jednotlivých fáz implementácie EŠIF sa riadi nasledujúcou maticou (A – povinné vykonanie analýzy, N – nie je potrebné vykonať analýzu). V prípade procesu Administratívna finančná kontrola ŽoP/Finančná kontrola na mieste nie je RO povinný zakaždým vykonať analýzu pre každú z tabúľ/dashboards definovaných v rámci matice pre tento proces s tým, že v rámci spôsobu stanovenia vzorky v rámci svojej riadiacej dokumentácie zabezpečí dodržanie pravidla, že každá tabula/dashboards musí byť predmetom kvantitatívnej analýzy minimálne 1x počas trvania realizácie projektu v súlade s bodom 2, kapitoly 5.2.

Tabuľka 1: Prehľad povinného vykonávania kvantitatívnej analýzy údajov v príslušných procesoch

|  |  |  |  |  |
| --- | --- | --- | --- | --- |
| **Proces** | **Tabule /Dashboards** | | | |
| **Projekty/ Projects** | **Zmluvy/**  **Contracts** | **Prijímatelia/**  **Beneficiaries** | **Dodávatelia/**  **Contractors** |
| Schvaľovací proces – administratívne overenie[[4]](#footnote-5) | N | N | A[[5]](#footnote-6) | N |
| Finančná kontrola VO – ex ante | N | N | N | A[[6]](#footnote-7) |
| Finančná kontrola VO – ex post[[7]](#footnote-8) | N | A | N | A |
| Administratívna finančná kontrola ŽoP/Finančná kontrola na mieste | A | A[[8]](#footnote-9) | A | A |

1. Postup pri vykonaní kvantitatívnej analýzy údajov:
   1. RO overí rizikovosť projektu v rámci tabule Projekty/Projects a Celkové hodnotenie/Overall Score uvedie do kontrolného zoznamu (Vzor CKO č. 35), ktorý uchováva v projektovej zložke týkajúcej sa príslušnej fázy implementácie, v rámci ktorej bola vykonaná analýza prostredníctvom systému ARACHNE.
   2. RO overí rizikovosť zmluvy s dodávateľom v rámci tabule Zmluvy/Contracts a Celkové hodnotenie/Overall Score uvedie do kontrolného zoznamu (Vzor CKO č. 35), ktorý uchováva v projektovej zložke týkajúcej sa príslušnej fázy implementácie, v rámci ktorej bola vykonaná analýza prostredníctvom systému ARACHNE.
   3. RO overí rizikovosť prijímateľa v rámci tabule Prijímatelia /Beneficiaries a Celkové hodnotenie/Overall Score uvedie do kontrolného zoznamu (Vzor CKO č. 35), ktorý uchováva v projektovej zložke týkajúcej sa príslušnej fázy implementácie, v rámci ktorej bola vykonaná analýza prostredníctvom systému ARACHNE.
   4. RO overí rizikovosť dodávateľa v rámci tabule Dodávatelia/ Contractors a Celkové hodnotenie/Overall Score uvedie do kontrolného zoznamu (Vzor CKO č. 35), ktorý uchováva v projektovej zložke týkajúcej sa príslušnej fázy implementácie, v rámci ktorej bola vykonaná analýza prostredníctvom systému ARACHNE.
2. V prípade, ak celkové hodnotenie v rámci tabúl pre Projekty/Projects, Zmluvy/Contracts, Dodávateľov/Contractor alebo Prijímateľov/Beneficiary dosiahne hodnotu 20 a viac, RO overí hodnoty základných kategorizovaných rizík pre príslušný Projekt/Projects, Zmluvu/Contracts, Dodávateľa/Contractor alebo Prijímateľa/Beneficiary podľa matice uvedenej v tabuľke 2.

Tabuľka 2:

|  |  |  |  |  |
| --- | --- | --- | --- | --- |
|  | Projekty/ Projects | Zmluvy/ Contracts | Prijímatelia/ Beneficiaries | Dodávatelia/ Contractors |
| Obstarávanie/Procurement | A | A | A | A |
| Riadenie zmlúv/Contract Management | A | A | A | A |
| Oprávnenosť/ Eligibility | A | N | A | N |
| Výkon/ Performance | A | N | A | N |
| Koncentrácia/ Concentration | A | A | A | A |
| Primeranosť/Reasonability | A | N | A | N |
| Upozornenia na podvody v súvislosti s dobrou povesťou/Reputational Fraud Alerts | A | A | A | A |

1. Pre to kategorizované riziko, kde celkové hodnotenie dosiahne hodnotu 20 a viac, RO vykonáva kvalitatívnu analýzu[[9]](#footnote-10),a to buď prostredníctvom systému ARACHNE, alebo iných nástrojov. Maximálne celkové hodnotenie v rámci jednotlivých kategorizovaných rizík je 50.
2. Výsledky kvantitatívnej analýzy pre príslušné tabule/dashboards RO uloží vo forme „Printable report“[[10]](#footnote-11). Táto správa sa následne stáva súčasťou projektového spisu.
3. Výsledky kvantitatívnej analýzy tvoria vstup do kontrolného zoznamu na overenie rizika indikovaného systémom ARACHNE - Vzor CKO č. 35. Zároveň výsledky následnej kvalitatívnej analýzy RO zaznamenáva do kontrolného zoznamu. RO je oprávnený začleniť kontrolný zoznam na overenie rizika indikovaného systémom ARACHNE - Vzor CKO č. 35 do príslušných kontrolných zoznamov, ktoré už využíva v rámci jednotlivých fáz, pričom začlení len tie časti Vzoru CKO č. 35, ktoré sa týkajú príslušného procesu.

5.3 Schvaľovací proces – administratívne overenie

1. Kvantitatívna analýza vo fáze administratívneho overenia žiadosti o NFP nie je povinná pre veľké projekty, národné projekty a projekty technickej pomoci. Vo fáze administratívneho overenia žiadosti o NFP ide najmä o overenie údajov a podmienok poskytnutia pomoci v spolupráci s orgánom, ktorý je vecne relevantný. V závislosti od skutočností indikovaných systémom ARACHNE a za predpokladu ich následnej verifikácie v ďalších relevantných zdrojoch, je RO povinný prijať ďalšie opatrenia na preverenie skutočností zistených na základe kvantitatívnej analýzy a tieto zaznamenať v kontrolnom zozname.

Príklady opatrení:

* podať podnet na príslušný orgán (napr. ÚVO, OCKÚ OLAF, NKÚ, PMÚ);
* postupovať v zmysle § 46 ods. 9 až 12 zákona o príspevku z EŠIF;
* v prípade vzniku pochybností o pravdivosti informácií o žiadateľovi uvedených v ŽoNFP, ktoré boli overované systémom ARACHNE, je možné vykonať príslušné kroky v súlade so Systémom riadenia EŠIF (napr. vyzvať žiadateľa na doplnenie ŽoNFP, vyzvať žiadateľa o vysvetlenie nejasností alebo nápravu nepravdivých údajov zaslaním výzvy na doplnenie ŽoNFP;
* overiť splnenie podmienok poskytnutia príspevku na mieste;
* oznámiť OČTK skutočnosť, že mohol byť spáchaný trestný čin;
* vykonať opakovanú kontrolu vybraných skutočností (administratívna finančná kontrola), prípadne určenie nových osobitných predmetov kontroly.

1. V záujme zníženia administratívnej záťaže, RO nie je povinný v rámci konania o ŽoNFP opakovať overenia v systéme ARACHNE v prípade, ak toto overenie už bolo vykonané   
   v procese posudzovania projektového zámeru, pričom RO prihliadne na výsledky tohto posúdenia.

5.4 Finančná kontrola verejného obstarávania

1. V závislosti od skutočností indikovaných systémom ARACHNE a za predpokladu ich následnej verifikácie vďalších relevantných zdrojoch, je RO povinný prijať ďalšie opatrenia na preverenie skutočností zistených na základe kvalitatívnej analýzy a tieto zaznamenať v kontrolnom zozname.

Príklady opatrení:

* vykonať preventívne kroky s cieľom eliminovať chyby a nedostatky v návrhoch dokumentácie k VO, a tým znížiť riziko porušenia ZVO (platí pre ex ante kontrolu);
* postúpiť dokumentáciu na kontrolu ÚVO, prípadne požiadať o konzultáciu ÚVO k vybranej otázke VO;
* požiadať o konzultáciu, prípadne uplatniť podnet na PMÚ;
* oznámiť OČTK skutočnosť, že bol alebo mohol byť spáchaný trestný čin;
* neudeliť súhlas s uzatvorením zmluvy s úspešným uchádzačom a vyzvať na opakovanie procesu VO a pod. (platí pre ex ante kontrolu);
* nepripustiť výdavky súvisiace s VO do financovania v plnom rozsahu (platí pre ex post kontrolu);
* určiť opravy za VO (platí pre ex post kontrolu);
* vyhodnotiť skutočnosti ako podstatné porušenie zmluvy o NFP a pod.
  1. Administratívna finančná kontrola ŽoP /Finančná kontrola na mieste

1. RO pri administratívnej finančnej kontrole ŽoP vykonávajú rizikovú analýzu žiadosti o platbu v súlade so vzorom CKO č. 8, na základe ktorej následne vykonávajú alebo nevykonávajú finančnú kontrolu na mieste. V prípade, ak je na základe výsledku rizikovej analýzy RO povinný vykonať finančnú kontrolu na mieste, je zároveň povinný vykonať kvantitatívnu analýzu relevantných tabúľ v systéme ARACHNE.
2. V závislosti od skutočností indikovaných systémom ARACHNE a za predpokladu ich následnej verifikácie vďalších relevantných zdrojoch, je RO povinný prijať ďalšie opatrenia na preverenie skutočností zistených na základe kvalitatívnej analýzy a tieto zaznamenať v kontrolnom zozname.

Príklady opatrení:

* oznámiť OČTK skutočnosť, že bol alebo mohol byť spáchaný trestný čin;
* prizvať ďalšie subjekty na vykonanie kontroly projektu (napr. zástupcov OCKÚ OLAF, znalcov a expertov);
* vykonať opakovanú kontrolu vybraných skutočností, prípadne určenie nových osobitných predmetov kontroly;
* vykonať opakovanú finančnú kontrolu na mieste;
* prijať opatrenie:

i) formou schválenia nárokovaných finančných prostriedkov / deklarovaných výdavkov vo výške zníženej o neoprávnenú sumu;

ii) formou schválenia nárokovaných finančných prostriedkov / deklarovaných výdavkov vo výške zníženej o nárokované finančné prostriedky / deklarované výdavky, ktoré sú predmetom samostatnej kontroly z dôvodu doplnenia/zmeny/overenia skutočností na mieste;

iii) formou zamietnutia nárokovaných finančných prostriedkov / deklarovaných výdavkov v celom rozsahu.

1. https://ec.europa.eu/social/main.jsp?catId=325&intPageId=3587&langId=sk#navItem-relatedDocuments [↑](#footnote-ref-2)
2. Ustanovenia, ktoré sa vzťahujú na prijímateľa, sa rovnako aplikujú aj na jeho partnerov, ak je v projekte využitý inštitút partnerstva. [↑](#footnote-ref-3)
3. Informácie o rizikových ukazovateľoch nie je možné meniť užívateľom systému ARACHNE, keďže sú vypočítavané na základe informácií uvedených v systéme ITMS2014+ a v externých systémoch, ktoré využíva systém ARACHNE a ktoré obsahujú informácie o jednotlivých spoločnostiach. V prípade ak sú identifikované chybné dáta je potrebné ich opraviť buď v systéme ITMS2014+ alebo zverejniť správne informácie o spoločnosti a následne tieto dáta budú prenesené do systému ARACHNE. V rámci modulu správy prípadov („case management module“) je príslušný používateľ oprávnený uviesť komentár k identifikovanému riziku. [↑](#footnote-ref-4)
4. V prípade, ak RO využíva dvojkolový proces výberu, je oprávnený vykonať v rámci posudzovania projektových zámerov kvantitatívnu analýzu údajov pre fázu schvaľovacieho procesu. V záujme zníženia administratívnej záťaže RO nie je povinný v konaní o ŽoNFP opakovať overenia v systéme ARACHNE   
   v prípade, ak toto overenie bolo vykonané v procese posudzovania projektového zámeru. [↑](#footnote-ref-5)
5. Z ITMS2014+ nie sú do systému ARACHNE importované údaje o ŽoNFP, ale až údaje za schválený projekt. Preto môže nastať prípad, že sa kontrolovaný subjekt/žiadateľ nemusí nachádzať v tabuli/dashboard Prijímateľov/Beneficiary. V takom prípade je potrebné skontrolovať subjekt/žiadateľa v objektoch/entities formou kvalitatívnej analýzy údajov. [↑](#footnote-ref-6)
6. Len v prípade, ak ide o ex ante kontrolu pred podpisom zmluvy s úspešným uchádzačom. [↑](#footnote-ref-7)
7. Vzťahuje sa na všetky typy ex post kontrol definovaných Systémom riadenia EŠIF. [↑](#footnote-ref-8)
8. Vzťahuje sa na všetky zmluvy s dodávateľmi v rámci projektu. [↑](#footnote-ref-9)
9. Kategorizované riziká (resp. ich podstatná časť) zobrazené v tabuliach/dashboards je možné otvoriť, a získať tak hodnoty pre individuálne upozornenia, ako aj detailné informácie o nich, t. j. prehľad o tom, ktoré dáta boli použité na ich výpočet. [↑](#footnote-ref-10)
10. Postup pre získanie a uloženie Printable reports je súčasťou príručky pre ARACHNE zverejňovanej EK. [↑](#footnote-ref-11)